แบงก์รัฐอัดฉีดหมื่นล.อุ้มSME
แบงก์รัฐจับมือตลาดฯ อัดเงิน 1.25 หมื่นล้าน รวมทุนและปล่อยกู้เอสเอ็มอีเพิ่ม
15 ม.ค. 2559

แบงก์รัฐจับมือตลาดฯ อัดเงิน 1.25 หมื่นล้าน รวมทุนและปล่อยกู้เอสเอ็มอีเพิ่ม
นายชาติชาย พยุหนาวีชัย ผู้อำนวยการธนาคารออมสิน เปิดเผยถึงแผนการจัดตั้งกองทุนเพื่อสนับสนุนวิสาหกิจขนาดกลางและขนาดย่อม หรือ SMEs Private Equity Trust Fund ตามนโยบายรัฐบาล ว่า จะมีธนาคารเฉพาะกิจของรัฐ 3 แห่ง คือ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และธนาคารกรุงไทย จัดตั้งกองทุนแห่งละ 2,000 ล้านบาท รวม 6,000 ล้านบาท ซึ่งนอกจากเงินที่ร่วมลงทุนแล้ว จะสนับสนุนสินเชื่อให้ผู้ประกอบการอีกแห่งละ 2,000 ล้านบาท รวม 6,000 ล้านบาท
นอกจากนี้ จะมีเงินร่วมลงทุนที่มาจากตลาดหลักทรัพย์แห่งประเทศไทย (ตลท.) อีก 500 ล้านบาท ทำให้กองทุนนี้มีเงิน สนับสนุนเอสเอ็มอี 1.25 หมื่น ล้านบาท โดยตั้งเป้าทยอยจัดตั้งกองทุนเพื่อเข้าลงทุนในกิจการ เอสเอ็มอีให้ครบ 2,000 ล้านบาทภายใน 1 ปี
ล่าสุด ธนาคารออมสินลงนามร่วมกับ ตลท.จัดตั้งกองทุนกองแรก จำนวน 500 ล้านบาท เพื่อลงทุนในเอสเอ็มอี 4 กลุ่มเป้าหมาย คือ 1.เอสเอ็มอีระยะเริ่มต้น (Start-up Stage) ที่มีศักยภาพสูง 2.เอสเอ็มอีที่มีศักยภาพในการเติบโต 3.เอสเอ็มอีที่เป็นซัพพลายเออร์ธุรกิจภาครัฐและเอกชนขนาดใหญ่ หรือเป็นสมาชิกสภาหอการค้าไทย หรือหน่วยงานภาครัฐ และ 4.เอสเอ็มอีที่เป็นกิจการเพื่อสังคม
สำหรับเอสเอ็มอีระยะเริ่มต้น จะร่วมทุนไม่เกินรายละ 10 ล้านบาท ส่วนเอสเอ็มอีขนาดย่อม ขนาดกลาง ลงทุนรายละไม่เกิน 50 ล้านบาท มีระยะใส่เงินลงทุน 5 ปีแรก และคืนทุนใน 5 ปีหลัง โดยธนาคารออมสินจะถือหุ้นไม่เกิน 49% เพื่อให้เอสเอ็มอีเป็นผู้ถือหุ้นใหญ่ และเมื่อกิจการสามารถเข้าระดมทุนในตลาดหลักทรัพย์ เอ็ม เอ ไอ หรือมีความมั่นคงแล้ว สามารถขอซื้อหุ้นคืนจากธนาคารออมสิน โดยจะมีผู้จัดการกองทุนทำหน้าที่คัดเลือกเอสเอ็มอีที่มีศักยภาพ และเป็นที่ปรึกษาการเงิน การลงทุน